གཏམས་པ་སྦས་ཡུལ་མཆོད་རྟེན་བཟང་༔ཞེས་སོགས་གསུངས་སོ།  ། དེར་མ་ཟད་གཏེར་རྙིང་དུ་མ་ནས་ལུང་བསྟན་ཅིང་།  དེ་ཡི་ཚུལ་ས་བཅད་མ་སྟོང་ཙམ་དུ་འཆད་པ་ཨོ་རྒྱན་བདེ་ཆེན་གླིང་པའི་གཏེར་བྱོན་གཤིན་རྗེ་གཤེད་དམར་གྱི་ལུང་བསྟན་ལས།  ཡང་ནི་ཉི་ཤུ་དྲག་སྤྱོད་དུས།  ། བྲག་ཡུལ་གྲུབ་པ་ཐོབ་པའི་བུ།  ། དབང་ངམ་རྡོ་རྗེ་ཐོགས་མེད་རྩལ།  ། གནས་ཀྱི་སྒོ་འབྱེད་ཟབ་གཏེར་བཏོན།  ། ཞེས་དང་།  རིག་འཛིན་འགྱུར་མེད་རྡོ་རྗེ་ལས་རབ་རྩལ་གྱི་གཏེར་བྱོན་ཐེམ་བྱང་ཡིད་བཞིན་གཏེར་མཛོད་ལས།  ང་ཡི་ཐུགས་བཅུད་མན་ངག་ཟབ་མོ་ཡིས།  ། འཛམ་གླིང་ས་སྟེང་བདེ་ལ་འཁོད་པ་པོ།  ། ཟབ་གཏེར་བསྟན་བདག་རྡོ་རྗེ་ཐོགས་མེད་རྩལ།  ། བསླབ་བྱ་འདི་དག་སྙིང་གི་དཀྱིལ་དུ་བསྟིམས།  ། དུས་ཀྱི་སྙིགས་མ་ཉི་ཤུའི་ཡང་མཐའ་རུ།  ། ང་ཡི་ཐུགས་སྤྲུལ་རྡོ་རྗེ་ཐོགས་མེད་རྩལ།  ། འགྲོ་དོན་ཆེར་སྤྱོད་ལྷག་པར་ང་ལ་མོས།  ། ཞེས་དང་།  སྙིང་བྱང་གནད་ཀྱི་ཐེམ་བུ་ལས།  སྐྱེས་མཆོག་གསུམ་དང་མདུན་པ་མ་འཆུག་ན།  ། ཤར་ནུབ་རྟེན་འབྲེལ་ཡོངས་ལ་དབང་བ་དེ།  ། ལས་ཅན་རྡོ་རྗེ་ཐོགས་མེད་རྩལ་ལ་སྤྲོད།  ། དམ་མེད་ལེན་ན་སྲོག་གི་བར་ཆད་འབྱུང་།  ། ཚོད་ཡོད་ལོ་ལོའི་དབང་དུ་མ་སོང་བར།  ། པདྨའི་སྦས་གནས་ཡོངས་ཀྱི་བདག་པོར་འགྱུར།  ། ཞེས་དང་།  ཡང་དེ་ཉིད་ལས།  ད་ལྟ་བོད་རྣམས་བདེ་སྐྱིད་སྨོན་ན་ཡང་།  ། དུས་ཀྱི་འགྱུར་ལྡོག་སྟོན་ཀའི་སྤྲིན་དང་འདྲ།  ། དེ་དུས་ཐོགས་མེད་འབར་རྩལ་ཞེས་བྱ་ཁྱོད།  ། བརྒྱུད་འཛིན་དང་བཅས་བསྟན་སྲོག་འཛིན་པ་འབྱུང་།  ། ཤར་ཕྱོགས་ཤིང་ལོའི་ཁམས་རྣམས་དབང་དུ་སྡུད།  ། བསྟན་པ་ཐམས་ཅད་མཐའ་རུ་རྒྱས་པར་འགྱུར།  ། ཞེས་དང་། གཞན་ཡང་མངའ་བདག་མྱང་དང་ཀུན་བཟང་བདེ་ཆེན་རྒྱལ་པོ་སོགས་ཀྱི་གཏེར་ཁ་དུ་མ་ནས་གསལ་བར་བསྔགས་པའི་རིག་པ་འཛིན་པ་དེ་ལ་གཏོད་ཅིག།  དེ་དང་མ་འཕྲད་བར་དུ་གཏེར་རྐུན་གྱི་ལག་ཏུ་མ་ཤོར་བར་སྲུངས་ཤིག་ཅེས་གདམས་པ་ཡང་།  ཐེམ་བྱང་འགྱུར་མེད་རྡོ་རྗེ་ལས།  མ་འོངས་རྩུབ་འགྱུར་ཉི་ཤུའི་དུས་ཀྱི་ཚེ༔ཨོ་རྒྱན་བདག་དང་གཡུ་སྒྲ་གཉིས་མེད་འཕྲུལ༔ཨོ་རྒྱན་རྡོ་རྗེ་ཐོགས་མེད་རྩལ་ཞེས་པ༔གསང་བའི་མཚན་ནི་གར་དབང་ཚེ་མཆོག་རྩལ༔སྐལ་ལྡན་དེ་ཡིས་ལེན་པར་མ་གྱུར་བར༔ཕྱི་ནང་གཏེར་སྲུང་རྣམས་ཀྱིས་བཀའ་འདི་སྲུངས༔སྐྱེ་འགྲོ་སེམས་ཅན་བདེ་ལ་འཁོད་པར་ཤོག༔ཅེས་དང་།  གཏེར་སྲུང་གཉེར་བྱང་ལས།  དེ་ཚེ་བདག་དང་ གཡུ་སྒྲ་སྙིང་༔གཉིས་མེད་ཐུགས་ཀྱི་འོད་ཟེར་ནི༔ཨོ་རྒྱན་རྡོ་རྗེ་ཐོགས་མེད་རྩལ༔གསང་མཚན་གར་དབང་ཚེ་མཆོག་རྩལ༔སྐྱེས་བུ་དེ་དང་འདི་འཕྲད་ཤོག༔གནས་སྐབས་མཐའ་དམག་བཟློག་པར་ཤོག༔སྦས་ཡུལ་ལམ་སྣ་འདྲེན་པར་ཤོག༔སྐྱེ་འགྲོ་བདེ་ལ་འཁོད་པར་ཤོག༔དེ་སྐད་སྨོན་ལམ་བཏབ་ནས་སྦས༔དཔལ་ལྡན་རེ་ཏཱི་མཆེད་བཞི་དང་༔རྒྱལ་པོ་ཆེན་པོ་པེ་ཧ་ར༔བཙན་དམར་སྲོག་གི་སྤུ་གྲི་བཅས༔སྐྱེས་བུ་དེ་ཡིས་མ་ལེན་བར༔གཏེར་རྐུན་དམ་ཉམས་ལག་མ་ཤོར༔ཟབ་ཆོས་དེ་འཛིན་དམ་ལྡན་བརྒྱུད༔སྲུངས་ཤིག་སྐྱོངས་ཤིག་ས་མ་ཡ༔ཞེས་གསུངས་པ་ལྟར་རིག་འཛིན་ཨོ་རྒྱན་རྡོ་རྗེ་ཐོགས་མེད་རྩལ་གསང་མཚན་གར་དབང་ཚེ་མཆོག་རྩལ་དུ་གྲགས་པས་སྔོན་སྨོན་ལས་འཕྲོ་དུས་སུ་སད་དེ།  མདུང་ཆུ་སྤྲུལ་པའི་ཞིང་གི་ལྷོ་ཡི་གནས་ཆེན་ཁུ་ལུང་གི་ཕྱི་ལྟར་བཙན་དམར་སྲོག་གི་སྤུ་གྲིའི་སྐུ་མཁར། ནང་ལྟར་བདེ་ཆེན་ཚེ་འཛིན་ལྷ་མོའི་གཞལ་ཡས།  གསང་བར་བདེ་ཆེན་ཕོ་བྲང་ཆེན་མོ་མི་འགྱུར་རྡོ་རྗེ་བྲག་གི་ངོགས་ནས་ལྕགས་ཁྱི་ཟླ་བ་དགུ་པའི་མར་ངོའི་ཚེས་བཅུའི་ཉི་དྲོས་སྔ་ཆར་བདེ་ཆེན་མཚན་ལྡན་གྱི་གྲོགས་དང་བཅས་ཏེ་གསང་སྟེ་སྤྱན་དྲངས་ཤིང་ཁ་བྱང་ནང་མ་ནས་གསུངས་པ་ལྟར་ལོ་གཅིག་ལྷག་ཙམ་འདས་པ་ཆུ་བྱི་ཟླ་བ་བཅུ་གཅིག་པའི་ཡར་ངོའི་ཚེས་བཅུར་ཞལ་འབྱེད་ཚེ་དགེ་མཚན་ཕུལ་དུ་བྱུང་ཞིང་།  དུས་གནད་ཡོལ་བར་ཉེ་ཡང་རྩ་་སྡོང་སོགས་ཀྱི་ཆོས་བདག་དང་རྟེན་འབྲེལ་འགྲིགས་ཏེ།  ཆོས་བདག་ཀྱང་ལུང་བྱང་གཏད་རྒྱ་ནོར་བུའི་ཕྲེང་བ་ལས།  ཆོས་འདི་འཛིན་པའི་ལས་ཅན་ཆོས་བདག་ནི༔རྩ་བ་གཅིག་ལ་སྡོང་གཉིས་ཡལ་ག་བརྒྱད༔མེ་ཏོག་དང་ནི་འབྲས་བུ་གསུམ་གསུམ་དང་༔ལོ་མ་བཅུ་དྲུག་དག་དང་ལྡན་པ་སྟེ༔དང་པོར་སྐལ་ལྡན་ཆོས་བདག་རྩ་བ་ནི༔བི་མ་མི་ཏྲ་སྐུ་གསུང་ཐུགས་ཀྱི་སྤྲུལ༔གསུམ་དུ་འགྱེད་པའི་སྐུ་ཡི་སྤྲུལ་པ་ནི༔པདྨ་འགྲོ་མགོན་རྡོ་རྗེ་ཞེས་བྱ་བ༔རིགས་ནི་རྒྱལ་རིགས་ཡ་རབས་བློ་གྲོས་ཅན༔རྒྱབ་མདུན་སྨེ་བ་ནག་གམ་མཐིང་བས་བརྒྱན༔མཆན་འོག་རྩ་རིས་ཐུགས་ཀྱི་ཡི་གེ་ཤར༔གང་གི་ཞལ་མཐོང་ལས་རྣམས་ཀུན་ལས་གྲོལ༔མཐོང་ཐོས་འབྲེལ་ཚད་དོན་ལྡན་སྙིགས་མའི་དཔལ༔སྐྱེས་བུ་དེ་ལ་གཏད་རྒྱ་སྨོན་ལམ་བྱ༔དེས་ཀྱང་ལེ་ལོ་བར་ཆད་རྐྱེན་དབང་དུ༔མ་གཏོང་རིག་པ་ལྕགས་སྐུད་ལྟ་བུར་སྒྲིམས༔ཞེས་དང་།  སྡོང་པོ་རྣམ་གཉིས་སྐལ་ལྡན་ལས་འཕྲོ་ཅན༔ཁྲི་སྲོང་སྤྲུལ་པ་པདྨའི་མིང་ལྡན་པ༔གཟུགས་བོང་རན་ཅིང་རྒྱབ་མདུན་ལྟེ་བ་རུ༔སྨེ་བས་བརྒྱན་ཅིང་ཡི་དམ་བསྙེན་སྒྲུབ་བརྩོན༔ཤེས་རབ་སྙིང་བརྩེར་ལྡན་པ་དེ་ལ་སྤྲོད༔དཔལ་གྱི་དབང་ཕྱུག་ཀུན་བཟང་བསམ་གཏན་མིང་༔བརླ་ལ་རྩ་རིས་དཔལ་གྱི་བེའུ་མཚན༔རྒྱུད་དུལ་ཤ་མདོག་དཀར་དམར་སྙིང་བརྩེར་ལྡན༔ཡི་དམ་ཁྲོ་བོར་མོས་ལ་གཏད་རྒྱ་གྱིས༔ཡལ་ག་འདབ་བརྒྱད་ཕྱོགས་བཞི་མཚམས་ལ་གྱེས༔མངའ་བདག་མུ་ནེ་བཙན་པོའི་སྤྲུལ་པ་ནི༔སྡེ་སྐྱོང་གླང་ལོ་ཉི་མའི་མིང་ལ་སྤྲོད༔ཆོས་བློན་རྡོ་རྗེ་སྤྲེལ་ཆུང་སྐྱེ་བ་ནི༔བྱང་སེམས་ལུག་ལོ་པདྨའི་མིང་ལ་སྤྲོད༔ཆོས་བློན་དཔལ་གྱི་སྤྲུལ་པ་བྱང་ཆུབ་སེམས༔སྟག་ལོ་ཟླ་བའི་མིང་ཅན་དེ་ལ་གཏོད༔ཤུད་བུའི་སྤྲུལ་པ་བྱང་ཆུབ་སེམས་དཔའ་ནི༔རྟ་ལོ་བློ་ཡི་མིང་ཅན་དེ་ལ་སྤྲོད༔གཡོ་རུར་སྡེ་སྐྱོང་ལུག་ལོ་ཕུན་ཚོགས་མིང་༔ཁམས་ ཕྱོགས་སྡེ་སྐྱོང་སྤྲེལ་ལོ་བསོད་ནམས་མིང་༔ཀོང་ཡུལ་བྱང་སེམས་ཕག་ལོ་ཨུར་རྒྱན་མིང་༔རུ་ཤོད་བྱང་སེམས་ལྟ་ལོ་ཀརྨའི་མིང་༔སྦྲུལ་བྱི་གླང་སྟག་ལ་སོགས་མེ་ཏོག་གསུམ༔འབྲས་བུ་གསུམ་དང་ལོ་མ་བཅུ་དྲུག་བཅས༔ཞིབ་པར་ཐེམ་མེད་ནང་དུ་གསལ་ལྟར་གཏད༔ཆོས་བདག་ཀུན་དང་རྟེན་འབྲེལ་འགྲིགས་གྱུར་ན༔འགྲོ་དོན་མཐར་རྒྱས་བདེ་སྐྱིད་ཉི་མ་ཤར༔ཆ་ཤས་འགྲིགས་ན་སྦས་ཡུལ་བདེ་སྐྱིད་ལྡན༔གལ་ཏེ་བདུད་ཀྱིས་བློ་བསྒྱུར་རྟེན་འབྲེལ་ལོག༔སྦས་གནས་མི་ཕྱེད་ཟབ་མོའི་ཆོས་འདི་ཡང་༔རྩྭ་རྩེའི་ཟིལ་པ་བཞིན་དུ་རང་སར་ཐིམ༔དེ་ཕྱིར་རྟེན་འབྲེལ་ཟབ་པ་གནད་དུ་ཆེ༔ཞེས་གསུངས་སོ།  ། དེ་ལྟར་ཡིད་བཞིན་འོད་འཕྲོའི་ཆོས་ཟབ་ཡིད་བཞིན་ནོར་བུ་ལས།  བླ་མ་ཞི་བ་སྣང་སྲིད་ཟིལ་གནོན་ཏུ་བསྒྲུབ་པར་བྱ་བ་ལ།  རྩ་སྒྲུབ་བྱིན་རླབས་གཏེར་མཛོད་ལས།  མ་འོངས་བསྐལ་པའི་མཐའ་མ་ལ༔མཐའ་དམག་གདུག་པ་དབུས་སུ་འཐིབས༔ནད་རིགས་སྣ་ཚོགས་བུད་ལྟར་འཚུབས༔བོད་ཡུལ་སྐྱིད་པ་ཟད་ལ་ཐུག༔དེ་ཚེ་ང་སྤྲུལ་ལས་ཅན་གྱིས༔བོད་ཁམས་བདེ་ལ་འཁོད་པ་དང་༔དད་ཅན་ཐར་ལམ་འགོད་པའི་ཕྱིར༔སྦས་གནས་ཆེ་ཆུང་སྒོ་འབྱེད་ཚེ༔བར་ཆད་རྐྱེན་ངན་ཞི་བ་དང་༔བྱིན་རླབས་མྱུར་དུ་འཇུག་པའི་ཕྱིར༔ང་ཉིད་སྣང་སྲིད་ཟིལ་གནོན་བསྒྲུབ༔ཅེས་དང་།  པདྨ་བདག་གི་ཐུགས་ཀྱི་བཅུད་ཕྱུང་བའི༔སྒྲུབ་ཐབས་ཕྱི་ནང་གསང་བ་དེ་ཁོ་ན༔ཚིག་ཉུང་དོན་དྲིལ་དབང་རྣོན་ཡང་རབ་ཆོས༔ཐེ་ཚོམ་ཡིད་གཉིས་མེད་པར་བསྒྲུབ་པ་ན༔ཞལ་མཐོང་ཆོས་གསུངས་ལུང་བསྟན་གནང་བ་ཐོབ༔གལ་ཏེ་ཚེ་འདིར་ང་དང་མ་མཇལ་ཡང་༔བར་དོར་མཇལ་ནས་འཁྲུལ་སྣང་སྡུག་བསྔལ་སེལ༔སྐལ་ལྡན་ལས་ཅན་དད་པ་ཅན་རྣམས་ཀྱིས༔ཟབ་ཆོས་སྙིང་པོ་འདི་ལ་ཉམས་ལེན་བྱ༔ཁྱད་པར་སྦས་ཡུལ་འགྲིམས་པའི་སྐལ་ལྡན་རྣམས༔སྒྱིད་ལུག་ལྟེམ་རྐྱང་མེད་པར་ཉམས་བླང་ན༔བྱིན་རླབས་མྱུར་འཇུག་སྦས་པའི་ཡུལ་དུ་བགྲོད༔ཐེ་ཚོམ་ཡིད་གཉིས་མེད་ན་ཅི་བསམ་འགྲུབ༔ཅེས་དང་།  ལམ་བྱང་སྙིང་གི་མུན་སེལ་ལས།  ང་ཚིག་ཉམས་བླངས་ང་རྗེས་འབྲངས་པ་རྣམས༔སྐྱིད་སྡུག་ཅི་བྱུང་ང་ལ་སྙིང་ནས་འབོད༔ང་ཡི་ཐུགས་རྗེས་ནམ་ཡང་མི་གཏོང་སྟེ༔གཅེས་པའི་བུ་ངུས་མ་ཡིས་མི་བཟོད་བཞིན༔དུས་གསུམ་དུས་མེད་ང་ཡིས་བྱིན་གྱིས་བརླབ༔གསོལ་བ་སྙིང་ནས་འདེབས་པའི་སྐལ་ལྡན་རྣམས༔བསླུས་ན་ང་ཉིད་པདྨ་འབྱུང་གནས་ཞན༔སྙིང་དབུས་ཟུངས་ཤིག་ང་སྤྲུལ་སྐྱེས་བུ་ཟུང་༔ཉམས་སུ་ལོངས་ཤིག་སྐལ་ལྡན་ལས་ཅན་རྣམས༔ཞེས་དང་།  ལུང་བྱང་གཏད་རྒྱ་ནོར་བུའི་ཕྲེང་བ་ལས།  ང་ནི་དུས་གསུམ་རྒྱལ་བའི་ཐུགས་རྗེ་འདུས༔ཁམས་གསུམ་སེམས་ཅན་རིས་མེད་ཡོངས་ཀྱི་གཉེན༔ཁྱད་པར་སྙིགས་མའི་དུས་ཀྱི་སྐྱབས་གཅིག་སྟེ༔ང་དྲན་ཙམ་གྱིས་ལས་ངན་སྡིག་པ་དག༔ང་ཡི་མཚན་ཐོས་ཉོན་མོངས་གདུང་བ་སེལ༔ང་བསྒོམ་ཙམ་གྱིས་འཁོར་བའི་ས་བོན་སྐེམ༔ང་ཉིད་སྒྲུབ་པས་ཚེ་ལུས་གཅིག་ལ་གྲོལ༔ང་ལ་གསོལ་བ་བཏབ་པའི་མི་རེའི་དྲུང་༔ང་ཉིད་པད་འབྱུང་རེ་རེ་སྒོ་ཉལ་ཡོད༔ང་ཡི་ཐུགས་རྗེའི་འཇུག་པར་ཐོག་མཐའ་མེད༔ང་ལ་གསོལ་བ་ཐོབ་ཅིག་བོད་འབངས་རྣམས༔ཞེས་གསུངས་པ་ལྟར།  གུ་རུའི་ཐུགས་བཅུད་མན་ངག་སྙིང་དྲིལ་འདི་ཉིད་ནི་སྐལ་བཟང་ཡ་རབས་བློ་ལྡན་རྣམས་ཀྱིས་ཉམས་སུ་བླངས་ན་མཆོག་ཐུན་གྲུབ་གཉིས་བདེ་བླག་ཏུ་ཐོབ་པར་འགྱུར་ཞིང་།  ཁྱད་པར་སྙིགས་མཐའ་ཉི་ཤུའི་དུས་འདིར་ཆོས་འདི་དར་རྒྱས་བྱུང་ན་མཐའ་དམག་གདུག་པའི་དབལ་ཞི་ཞིང་སྦས་པའི་ཡུལ་དུ་བགྲོད་པ་དང་།  ཅི་བསམ་ལྷུན་གྱིས་གྲུབ་ཅིང་།  གུ་རུ་ཉིད་སྒྲུབ་ཅིང་གསོལ་བ་བཏབ་པའི་བདེན་འབྲས་ནམ་ཡང་བསླུ་བ་མི་སྲིད་དོ།  ། སྒྲུབ་པ་ཀུན་གྱི་ནང་ནས་བླ་མ་སྒྲུབ་པ་ཁོ་ན་གཅེས་པ་སྟེ།  ཇི་སྐད་དུ།  སྒྱུ་འཕྲུལ་དྲྭ་བ་ལས།  བླ་མ་སངས་རྒྱས་ཀུན་གྱི་རྗེ།  ། རྒྱལ་བའི་མན་ངག་གསང་ཆེན་རྣམས།  ། སྟོན་པ་རྡོ་རྗེའི་ཐུགས་ལ་གནས།  ། གཙོ་རུ་རྡོ་རྗེ་འཛིན་པ་བསྒོམ།  ། ཅེས་དང་།  དགོངས་པ་འདུས་པའི་རྒྱུད་ལས།  ། ལྷ་སྐུ་འབུམ་ཕྲག་བསྒོམ་པ་ལས།  ། བླ་མ་གཅིག་པུ་བསྒོམ་པ་མཆོག། ཅིའི་ཕྱིར་བསྐལ་པའི་སངས་རྒྱས་རྣམས།  ། བླ་མ་དག་ལ་བརྟེན་ནས་འབྱུང་།  ། ཞེས་དང་།  གསང་བ་འདུས་པའི་རྒྱུད་ལས།  རྡོ་རྗེ་སློབ་དཔོན་སྐུ་ཉིད་ལ།  ། བདེ་གཤེགས་རྒྱལ་བའི་སྐུ་རྣམས་རྫོགས།  ། བླ་མ་སངས་རྒྱས་བླ་མ་ཆོས།  །  དེ་བཞིན་བླ་མ་དགེ་འདུན་ཉིད།  ། བླ་མ་དཔལ་ཆེན་ཧེ་རུ་ཀ།  ། ཀུན་བྱེད་རྒྱལ་པོ་བླ་མ་ཡིན།  ། ཞེས་དང་།  བདུད་རྩི་འབྱུང་བའི་རྒྱུད་ལས། ལྷུ་སྐུ་འབུམ་ཕྲག་བསྒོམ་པ་བས།  ། བླ་མའི་སྐུ་བསྒོམ་བསོད་ནམས་འཕགས།  ། ཞེས་དང་།  ཌཱཀྐི་ལས་རྒྱུད་ལས།  ནད་གདོན་ཞི་བྱེད་སྨན་གྱི་མཆོག། དགོས་འདོད་འབྱུང་བའི་རིན་པོ་ཆེ།  ། ཐམས་ཅད་དབང་དུ་སྡུད་བྱེད་རྩི།  ། འགྲོ་བ་མ་ལུས་སྒྲོལ་བའི་གྲུ།  ། ཕྲིན་ལས་མངའ་བདག་བླ་མ་མཆོད།  ། ཅེས་གསུངས་སོ།  ། དེ་ལ་ཐོག་མར་རྒྱུད་མ་སྨིན་པ་སྨིན་པར་བྱེད་ཅིང་།  དེ་ཡང་གཞན་དབང་ངན་རྟོག་བག་ཆགས་ངན་པ་རྒྱུན་གཅོད་ཅིང་འཁོར་འདས་ཀྱི་ཆོས་ལ་མངའ་མཛད་དབང་བསྒྱུར་བའི་དབང་སྟེ། གུ་རུ་རིན་པོ་ཆེའི་བཀའ་ལས།  བག་ཆགས་རྟོག་ངན་རྒྱུན་གཅོད་ཅིང་།  ། འཁོར་འདས་ཆོས་ལ་དབང་བསྒྱུར་ཕྱིར།  ། དབང་ཞེས་བྱ་བ་རབ་གྲགས་སོ།  ། ཞེས་དང་། གསང་སྔགས་དབང་ལ་མ་བརྟེན་པར་འགྲུབ་པར་མི་འགྱུར་ཏེ།  ཀློང་གསལ་གྱི་རྒྱུད་ལས།  ཞིང་ས་གཤིན་པོ་ཡོད་གྱུར་ཀྱང་།  ། སོ་ནམས་རིམ་པར་མ་བྱས་ན།  ། འབྲས་ བུ་སྨིན་པར་མི་འགྱུར་ལྟར།  ། སེམས་ལ་ཆོས་ཉིད་ཡོད་གྱུར་ཀྱང་།  ། དབང་གིས་སྨིན་པར་མ་བྱས་ན།  ། རྣལ་འབྱོར་དངོས་གྲུབ་ག་ལ་ཐོབ།  ། ཅེས་དང་།  སྙིང་གི་མེ་ལོང་ལས།  དབང་རྣམས་རབ་ཏུ་ཐོབ་བྱེད་ན།  ། གསང་སྔགས་ཐམས་ཅད་མ་བསྒྲུབས་འགྲུབ།  ། ཅེས་གསུངས་པས་ན་ཟབ་ཆོས་ཡིད་བཞིན་ནོར་བུ་བླ་མ་བརྒྱུད་པ་གཞན་གྱིས་བར་མ་ཆོད་པ་གནམ་ལ་རིག་འཛིན་བརྒྱུད་པའི་གྲལ་མ་ཞིག་པ་གཟི་བྱིན་ལྷམ་མེ།  འདྲེས་ཁྱེར་རྟོག་གེའི་ཐ་སྙད་སོགས་ཀྱིས་ལྷད་མ་ཞུགས་པ་ཨོ་རྒྱན་ཆེན་པོའི་རྡོརྗེའི་བཀའ་གྲུ་བཞི་ལམ་མེ།  ཆོས་བདག་མཁའ་འགྲོའི་ཞལ་རླངས་མ་ཡལ་བ་ཚ་ཧུ་རེ།  ས་ལ་དཀྱིལ་འཁོར་འཁོར་ལོའི་བཀྲག་མ་ཉམས་པ་བྱིན་རླབས་འོད་ཕུང་ཤིགས་སེ།  སྟེང་ནས་གཏོར་མ་རི་བོ་མ་ཉིལ་བ་བརྗིད་བག་ཡེ་རེ།  འོག་ནས་སྨན་རཀ་གི་རྒྱ་མཚོ་མ་བསྐམས་པ་སྣུམ་ཞག་འཁྱིལ་ལེ།  བར་དུ་བསྐྱེད་རྫོགས་སྨིན་གྲོལ་གྱི་ཆུ་བོ་མ་ཉམས་པ་དྲོད་རྟགས་ཀྱི་རྒྱུན་ནར་རེ་བ།  དེ་ལྟ་བུ་ལས་བྱུང་བའི་བྱིན་རླབས་ཀྱི་དབང་ཟབ་མོ་བསྐུར་བར་བྱེད་པ་ལ།  བདག་རྡོ་རྗེ་སློབ་དཔོན་གྱི་བགྱི་འོས།  དཀྱིལ་འཁོར་བསྒྲུབ་ཅིང་མཆོད་པ།  བཀའ་གཏེར་གྱི་སྲུང་མ་མཆོད་དེ་གནང་བ་ཞུ་བ་སོགས་གསང་སྔགས་བླ་མེད་ཀྱི་གཞུང་ནས་ཇི་ལྟར་གསུངས་པ་ལྟར་ལེགས་པར་གྲུབ་པ་ཡིན་པས།  ད་ཁྱེད་རང་སློབ་མ་རྣམས་ཀྱི་བགྱི་འོས་ཀྱི་རིམ་པ་ལས།  དཀྱིལ་འཁོར་དུ་འཇུག་པར་བྱ་བའི་ཕྱིར་དུ་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པར་གསོལ་བ་བཏབ་པ་འདི་ཡི་རྗེས་ཟློས་མཛད་འཚལ།  ཨེ་མ་ཧོ༔དཔལ་ལྡན་སངས་རྒྱས་ཀུན་གྱི་བདག༔སྣང་སྲིད་ཟིལ་གནོན་བླ་མ་རྗེ༔ཐུགས་རྗེ་བརྩེ་བས་རྗེས་བཟུང་ལ༔སྨིན་གྲོལ་དངོས་གྲུབ་སྩལ་དུ་གསོལ༔ལན་གསུམ༔བླ་མས་ཡོལ་བའི་ནང་ནས༔ཧོཿཁྱོད་ནི་སུ་ཡིན་ཅི་ལ་དགའ༔བླ་མེད་ཡང་གསང་དཀྱིལ་འཁོར་འདིར༔འཇུག་པའི་སྐལ་ལྡན་ལས་འཕྲོ་ཅན༔ཨུ་དུམ་ཝ་ར་ལས་ཀྱང་དཀོན༔ཕྱི་ནང་གསང་བའི་དམ་ཚིག་རྣམས༔ཉམས་པ་མེད་པར་བསྲུང་ནུས་སམ༔ཞེས་པས།  དེ་ལ་གསང་སྔགས་རྩ་བ་དབང་སྲོག་རྩ་དམ་ཚིག་ཡིན་ཕྱིར་རྩ་བ་ཡན་ལག་ཕྲ་མོ་དང་བཅས་པའི་དམ་ཚིག་ཉམས་པ་མེད་པར་བསྲུང་བར་ཁས་བླངས་ཤིང་བྱིན་རླབས་རྒྱུན་བཟང་སྩོལ་བར་གསོལ་བ་འདི་ཡི་རྗེས་ཟློས་གནང་འཚལ།  ཀྱཻ༔བདག་ནི་སྐལ་ལྡན་མོས་གུས་ཅན༔